Dôvodová správa

Dňom 1. apríla 2002 nadobudol účinnosť  zákon č. 313/2001 Z. z. o verejnej službe v znení neskorších predpisov, ktorý  upravuje  kolektívne  vyjednávanie  medzi  zástupcami  zamestnávateľov  uvedenými  v § 1 ods. 1 zákona a zástupcami zamestnancov, smerujúce k úprave priaznivejších podmienok zamestnávania a pracovných podmienok. V zmysle § 49 tohto zákona za zamestnancov rokujú a uzatvárajú kolektívnu dohodu zástupcovia príslušných vyšších odborových orgánov, zástupcovia príslušných ústredných odborových orgánov  a  za  zamestnávateľov  uvedených v § 1 ods. 1 zákona, ich zástupcovia.

	Na rokovaní Rady hospodárskej a sociálnej dohody Slovenskej republiky bol dňa      22. februára 2002 prerokovaný a schválený harmonogram kolektívneho vyjednávania o kolektívnej dohode na rok 2003 podľa zákona č. 313/2001 Z. z. o verejnej službe v znení neskorších predpisov. Kolektívna dohoda na rok 2003 by sa mala uzatvoriť v termíne do       31. mája 2002 v súlade so zákonom č. 313/2001 Z. z. o verejnej službe v znení neskorších predpisov.

	V súlade s predloženým harmonogramom a v súlade s § 49 ods. 2 písm. b), podľa ktorého rokovať a uzatvárať kolektívnu dohodu môžu za zamestnávateľov, ktorými sú:
    -  ministerstvá a ostatné ústredné orgány štátnej správy, orgány štátnej správy, orgány alebo úrady, ktoré vykonávajú štátne záležitosti, ak ide o zamestnancov, ktorí neplnia úlohy štátnej správy a nevykonávajú štátne záležitosti v rozsahu ustanovenom osobitným predpisom,
    -  ďalšie rozpočtové organizácie, 
    -  príspevkové organizácie,
    -  štátne fondy,
    -  zamestnávatelia, na ktorých zriadenie je potrebný súhlas ministerstva podľa  osobitného  predpisu  s výnimkou súkromných škôl a súkromných školských zariadení,
    -  Slovenský pozemkový fond,
vládou splnomocnení zástupcovia, je nutné určiť vyjednávačov a signatárov kolektívnej dohody.

Za zamestnávateľov, ktorými sú:
      -  vyššie územné celky,
- Sociálna poisťovňa, Národný úrad práce, Všeobecná zdravotná poisťovňa, Spoločná  zdravotná poisťovňa,
      - rezortná zdravotná poisťovňa, odvetvová zdravotná poisťovňa, podniková zdravotná poisťovňa alebo občianska zdravotná poisťovňa, ktorá je zriadená podľa osobitného predpisu,
rokovať a uzatvárať kolektívnu dohodu môžu ich reprezentatívni zástupcovia.

V predkladanom materiáli sa navrhuje, aby vláda na kolektívne vyjednávanie kolektívnej dohody vymenovala štátnych tajomníkov Ministerstva financií SR, Ministerstva práce, sociálnych vecí a rodiny SR, Ministerstva pôdohospodárstva SR, Ministerstva školstva SR, Ministerstva zdravotníctva SR, Ministerstva vnútra SR a na podpísanie kolektívnej dohody  vymenovala ministrov Ministerstva financií SR, Ministerstva práce, sociálnych vecí a rodiny SR, Ministerstva pôdohospodárstva SR, Ministerstva školstva SR, Ministerstva zdravotníctva SR, Ministerstva vnútra SR . Za zamestnávateľov uvedených v písm. d), g) a h) sa navrhuje určiť reprezentatívnych zástupcov týmito zamestnávateľmi.